作者:劉禹錫
標題:送華陰尉張苕赴邕府使幕
內容:昔忝南宮郎，往來東觀頻。嘗披燕公傳，聳若窺三辰。翊聖崇國本，像賢正朝倫。高視緬今古，清風夐無鄰。蘭錡照通衢，一家十朱輪。酇國嗣侯絕，韋卿世業貧。夫子承大名，少年振芳塵。青袍仙掌下，矯首淩煙旻。公冶本非罪，潘郎一為民。風霜苦搖落，堅白無緇磷。一旦逢良時，天光燭幽淪。重為長裾客，佐彼觀風臣。分野窮禹畫，人煙過虞巡。不言此行遠，所樂相知新。雨起巫山陽，鳥鳴湘水濱。離筵出蒼莽，別曲多悲辛。今朝一杯酒，明日千里人。從此孤舟去，悠悠天海春。